Meddelelse om WTO's tvistbilæggelsesprocedure vedrørende USA's skattemæssige behandling af ordningen vedrørende "Foreign Sales Corporations (FSC)" - Indkaldelse af bemærkninger til listen over varer, der kunne blive genstand for modforholdsregler

(2002/C 217/02)

1. BAGGRUND

Den 22. september 1998 nedsatte WTO's Instans til Bilæggelse af Tvister (DSB) på EF's anmodning et panel om USA's skattemæssige behandling af ordningen vedrørende "Foreign Sales Corporations" (FSC).

Den 8. oktober 1999 blev panelets rapport rundsendt til WTO-medlemmerne. Panelet konstaterede, at FSC-ordningen er et forbudt eksportsubsidie i henhold til aftalen om subsidier og udligningsforanstaltninger (ASCM) og med hensyn til landbrugsprodukter et eksportsubsidie i strid med aftalen om landbrug (AA). Rapporten fastslog, at USA skulle trække FSC-ordningen tilbage inden den 1. oktober 2000.

Den 26. november 1999 appellerede USA panelets rapport til WTO's Appelinstans. Den 24. februar 2000 bekræftede appelinstansen, at FSC-ordningen ikke var lovlig.

Den 20. marts 2000 blev både panelets og appelinstansens rapport vedtaget af DSB.

Den 29. september 2000 indgik EF og USA en aftale om, hvilke skridt der skulle tages i forbindelse med denne tvist:

- Da USA ikke var i stand til at vedtage en lovgivning til erstatning for FSC inden den 1. oktober 2000, ville man forsøge at få fristen for gennemførelsen af WTO's afgørelse forlænget med en måned (indtil den 1. november 2000). DSB gav den 12. oktober 2000 tilladelse til, at fristen blev forlænget.

- Når først bestemmelserne til erstatning af FSC-ordningen var vedtaget, ville EF iværksætte en paneloverensstemmelsesprocedure i henhold til artikel 21, stk. 5, i forståelsen vedrørende bilæggelse af tvister (DSU) for at undersøge, om den amerikanske lovgivning er forenelig med WTO-bestemmelserne.

- EF ville også anmode om, at DSB fik tilladelse til at træffe modforholdsregler over for USA.

- EF ville ikke vedtage modforholdsregler mod USA, før WTO havde afgjort, hvorvidt bestemmelserne til erstatning af FSC-ordningen var lovlige.

Den 15. november 2000 undertegnede præsident Clinton loven om erstatning af FSC-ordningen, hvorved den fik retskraft ("The FSC Repeal and Extraterritorial Income Exclusion Act of 2000", US Public law No 106-519).

Den 17. november 2000 indgav EF i overensstemmelse med procedureaftalen anmodning om både modforholdsregler og suspension af indrømmelser i henhold til henholdsvis artikel 4, stk. 10, i ASCM og artikel 22 i DSU samt om konsultationer i henhold til artikel 21, stk. 5, i DSU.

EF anmodede om, at WTO's Instans til Bilæggelse af Tvister (DSB) fik tilladelse til at vedtage passende modforholdsregler og suspendere indrømmelser. Modforholdsreglerne skulle bestå i, at der blev indført en tillægsværditold for specificerede varer på 100 % over de bundne satser. Varerne skulle tages fra den liste over KN-kapitler, der var knyttet til EF's anmodning.

Den 27. november 2000 gjorde USA indsigelse mod niveauet af de modforholdsregler, som EF anmodede om, og sagen blev henvist til voldgift i henhold til artikel 22, stk. 6, i DSU.

Den 20. december 2000 blev der nedsat et panel til behandling af spørgsmålet om overensstemmelse, og den 21. december 2000 anmodede parterne i henhold til de aftalte procedurer voldgiftsmændene om at suspendere deres arbejde, indtil overensstemmelsesundersøgelserne var afsluttet.

Den 29. januar 2002 vedtog DSB panelets og appelinstansens rapport og erklærede, at "The FSC Repeal and Extraterritorial Income Exclusion Act of 2000" er i strid med artikel 3, stk. 1, litra a), og artikel 4, stk. 7, i ASCM, artikel 8 og artikel 10, stk. 1, i AA og artikel III, stk. 4, i GATT 1994.

Voldgiftsproceduren blev genoptaget den 29. januar 2002 i overensstemmelse med de aftalte procedurer. Voldgiftsmandens rapport med fastsættelse af modforholdsregler til et beløb af 4043 mio. USD blev rundsendt den 30. august 2002.

2. ENDELIG UDVÆLGELSE AF VARER

Med henblik på at udarbejde den endelige vareliste, som skal forelægges for WTO og undergives modforholdsregler, opfordrer Kommissionen virksomheder, handelssammenslutninger og andre interesserede parter i EU (i det følgende benævnt "de interesserede parter") til at fremsætte deres synspunkter og bemærkninger.

Varer angivet i bilag A til denne meddelelse er varer, for hvilke USA's gennemsnitlige importandel (i værdi) i perioden 1999-2001 udgør højst 20 % af den samlede gennemsnitlige import til EU, og hvilke eksporteres af EU.

1) Interesserede parter anmodes om at fremsætte deres synspunkter og bemærkninger til de varer, der er opført på listen i bilag A til denne meddelelse, inden for en frist på 60 dage fra offentliggørelsen af denne meddelelse i De Europæiske Fællesskabers Tidende.

Bemærkninger fremsættes både skriftligt og med e-post som angivet i bilag B til denne meddelelse til nedenstående adresser.

- Parternes skriftlige bemærkninger skal omfatte følgende oplysninger:

- identifikation af den interesserede part, på hvis vegne der fremsættes bemærkninger, med angivelse af adresse, telefon- og faxnummer, stiftelsesland, aktiviteter og sektor, en kontaktperson og alle andre oplysninger, som den interesserede part måtte anse for at være relevante

- begrundelse for bemærkningerne med en vurdering af, hvilke økonomiske og handelsmæssige virkninger der forventes, hvis der indføres en tillægsværditold på op til 100 % over de bundne toldsatser for varer, der er opført på den liste, der er vedlagt denne meddelelse. I tilfælde, hvor interesserede parter foreslår, at en vare bør slettes af listen, angives det, hvorfor det kunne skabe forsyningsproblemer for dem, hvis der blev indført en tillægsværditold på op til 100 % over de bundne satser, og hvorfor der ikke vil være alternative leveringskilder til rådighed, hverken i EU eller andre tredjelande end USA

- varer, som nævnes i de skriftlige bemærkninger, angives tydeligt ved hjælp af den ottecifrede KN-kode(1).

- Alle bemærkninger, som Kommissionen modtager, vil blive behandlet som ikke-fortrolige bemærkninger. Hvis parterne finder, at de indgivne oplysninger eller dele deraf indeholder data af handelsmæssig følsomhed, kan de anmode om, at de behandles som fortrolige. I alle anmodninger om fortrolig behandling angives det, hvorfor oplysningerne bør betragtes som fortrolige, og de skal ledsages af et ikke-fortroligt resumé af oplysningerne eller en erklæring om, hvorfor oplysningerne ikke kan angives i et sådant resumé.

Oplysninger vil normalt blive betragtet som fortrolige, hvis der er mulighed for, at en offentliggørelse af dem vil få betydelige negative følgevirkninger for leverandøren af oplysningerne eller kilden dertil. Hvis det viser sig, at det ikke er berettiget at anmode om fortrolighed, og hvis leverandøren enten ikke er villig til at offentliggøre oplysningerne eller til at give tilladelse til, at de offentliggøres generelt eller i form af et resumé, kan der ses bort fra de pågældende oplysninger. Denne bestemmelser skal ikke udelukke, at EU's myndigheder offentliggør generelle oplysninger og navnlig de årsager, på grund af hvilke der er truffet beslutninger i henhold til denne procedure.

2) Kommissionen kan, når som helst det er nødvendigt, anmode de interesserede parter om yderligere oplysninger. Der skal indgives svar inden for den frist, der fastsættes i anmodningen.

3) Kommissionen skal efterprøve oplysningerne fra interesserede parter, når den finder det nødvendigt.

Bemærkningerne sendes til: Ignacio Garcia Bercero Europa-Kommissionen Generaldirektoratet for Handel, kontor D/3 (CHAR 9/74) Rue de la Loi/Wetstraat 200 B - 1049 Bruxelles Tlf. (32-2) 299 56 61 Fax (32-2) 299 32 64 E-post: trade-d3-fsc-comments@cec.eu.int

(1) Bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (senest ændret ved Kommissionens forordning (EF) nr. 2031/2001 - EFT L 279 af 23.10.2001, s. 1).

BILAG A

VARELISTE

De tocifrede KN-kapitler er kun angivet til orientering. Med henblik på indførelse af modforholdsregler gælder den ottecifrede varekode(1).

>TABELPOSITION>

(1) Bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (senest ændret ved Kommissionens forordning (EF) nr. 2031/2001 - EFT L 279 af 23.10.2001, s. 1).

BILAG B

B - 1. Selskab

>PIC FILE= "C_2002217DA.001402.TIF">

B - 2. Bemærkninger og synspunkter til, at der eventuelt indføres en tillægstold på 100 % på de varer, der er opført i bilag A

herunder økonomiske og handelsmæssige virkninger i forbindelse med varer, der anmodes slettet af listen.

B - 3. Anmodning om at få slettet visse varer i bilag A

>PIC FILE= "C_2002217DA.001501.TIF">